Rapport mill-Kummissjoni lill-Parlament Ewropew u lill-Kunsill - Ir-Reġjun Speċjali Amministrattiv ta' Ħong Kong (SAR): Rapport Annwali 2006 /* KUMM/2007/0341 finali */





[pic] | KUMMISSJONI TAL-KOMUNITAJIET EWROPEJ | Brussel 20.6.2007 KUMM(2007) 341 finali RAPPORT MILL-KUMMISSJONI LILL-PARLAMENT EWROPEW U LILL-KUNSILL Ir-Reġjun Speċjali Amministrattiv ta' Ħong Kong (SAR): Rapport Annwali 2006 RAPPORT MILL-KUMMISSJONI LILL-PARLAMENT EWROPEW U LILL-KUNSILL Ir-Reġjun Speċjali Amministrattiv ta' Ħong Kong (SAR): Rapport Annwali 2006 Fil-Komunikazzjoni tagħha immedjatament wara li Ħong Kong ingħata f'idejn iċ-Ċina fl-1997 (1997 COM 171), il-Kummissjoni impenjat ruħha li tippubblika rapport annwali dwar l-iżviluppi fir-Reġjun Speċjali Amministrattiv ta' Ħong Kong. Dan huwa d-disa' rapport ta' dan it-tip. Ħong Kong huwa msieħeb importanti għall-UE, li jaqsam valuri u interessi fl-oqsma ekonomiċi, regolatorji, edukattivi, soċjali u kulturali. Ir-relazzjonijiet bejn l-UE u Ħong Kong komplew jiżviluppaw f'dawn l-oqsma mill-1997 u baqgħu prattiċi u bbażati fuq l-interess reċiproku. Żviluppi politiċi u kostituzzjonali Kmieni f'Jannar 2006, il-Kap Eżekuttiv Donald Tsang wettaq l-ewwel riorganizzazzjoni ewlenija fil-gvern minn mindu ħa l-kariga fl-2005. Joseph Wong inħatar Segretarju għall-Kummerċ, l-Industrija u t-Teknoloġija; John Tsang inħatar Kap ta' l-Uffiċċju tal-Kap Eżekuttiv; u Denise Yue inħatret Kap tas-Servizz Ċivili. F'Lulju, il-Gvern tas-SAR ħareġ dokument ta' konsultazzjoni dwar it-tkomplija tal-ħidma politika fi ħdan is-servizz ċivili. Id-dokument ippropona l-ħolqien ta' żewġ postijiet politiċi ġodda, Deputati Diretturi tal-Bureau u Assistenti għad-Diretturi tal-Bureau, biex jassistu lis-Segretarji fil-ħidma politika. Il-konsultazzjoni ntemmet fl-aħħar ta' Novembru 2006 u l-Gvern biħsiebu jħabbar id-deċiżjoni tiegħu fl-ewwel nofs ta' l-2007. Fil-bidu ta' l-2006, wara t-telfa tal-Gvern fil-Kunsill Leġiżlattiv f'Diċembru 2005 fuq il-proposti tiegħu għar-riformi kostituzzjonali, ir-relazzjonijiet mal-Kunsillieri Leġiżlattivi pro-demokratiċi u mal-partiti politiċi baqgħu mimlijin tensjoni. F'Marzu l-" Article 45 concern group " ħoloq il-Partit Ċiviku, magħmul prinċipalment minn avukati u akkademiċi inklużi sitt membri tal-Kunsill Leġiżlattiv – immexxi minn Audrey Eu. Il-partit il-ġdid huwa favur transizzjoni mgħaġġla lejn il-vot universali, il-ġustizzja soċjali u l-introduzzjoni ta' paga minima u sigħat ta' xogħol standard. Il-Partit Demokratiku (l-ikbar mill-partiti pro-demokratiċi) kien persegwitat minn rapporti ta' rivalità interna matul l-2006. Il-kap tal-partit Lee Wing Tat irriżenja f'Diċembru 2006 biex iħalli postu għal membru ieħor tal-Kunsill Leġiżlattiv Albert Ho. F'Ottubru, Donald Tsang għamel it-tieni dikjarazzjoni politika tiegħu li tkopri l-bqija tal-mandat tiegħu bħala Kap Eżekutiv (sat- 30 ta' Ġunju 2007 ) lill-Kunsill Leġiżlattiv. B'mod partikolari huwa ħabbar miżuri li jindirizzaw it-tħassib pubbliku li dejjem qiegħed jiżdied dwar kwistjonijiet ambjentali . Tsang ma semmiex il-proposti rigward taxxa fuq il-prodotti u s-servizzi u eskluda leġiżlazzjoni għal salarju minimu fil-futur immedjat u b'hekk ġie kkritikat għal dak li ġie mpinġi bħala tentattiv biex jevita l-kwistjonijiet kontenzjużi matul il-bqija tal-mandat tiegħu. Il-kummentaturi kienu unanimi fl-opinjoni tagħhom li Donald Tsang ser jerġa' jkun elett bħala Kap Eżekuttiv fl-elezzjonijiet ta' Marzu 2007, għalkemm f'Diċembru 2006 kien għadu ma ddikkjarax il-kandidatura tiegħu. Wara xhur ta' spekulazzjoni, Anson Chan ħabbret f'Settembru li mhix ser toħroġ għall-elezzjoni għall-post ta' Kap Eżekuttiv. Il-partiti demokratiċi eventwalment qablu fuq kandidat wieħed komuni, Alan Leong, barrister u membru tal-Kunsill Leġiżlattiv għall-Partit Ċiviku. Fl-10 ta' Diċembru fl-elezzjoni tal-kumitat ta' nominazzjoni tal-Kap Eżekuttiv li fih 800 membru, il-pro-demokratiċi rebħu 134 siġġu – iktar mill-minimu ta' 100 nominazzjoni biex jirnexxielhom jinnominaw kandidat għall-elezzjonijiet tal-Kap Eżekuttiv, u b'hekk huwa mistenni li Leong ikun nominat bħala kandidat. Is-sena 2006 ma ġabet magħha ebda progress sostantiv lejn l-istabbiliment tad-dritt tal-vot universali, għalkemm kien hemm dibattitu sostnut u prominenti, u dan ibbenefika minn kopertura wiesgħa fix-xandir. Il-proposti li ressaq il-gvern tas-SAR fl-aħħar ta' l-2005 ma kellhomx biżżejjed appoġġ għall-approvazzjoni mill-Kunsill Leġiżlattiv. Dawn kienu jissuġġerixxu espansjoni limitata tal-Kunsill Leġiżlattiv u l-kumitat ta' l-elezzjoni għall-elezzjoni tal-Kap Eżekuttiv. Wara dan il-falliment, Donald Tsang iċċara li l-gvern tas-SAR mhux ser jagħmel iktar proposti għal riforma kostituzzjonali qabel l-elezzjonijiet tal-Kunsill Leġiżlattiv fl-2008, u dan wassal għas-sospensjoni ta' kull djalogu formali matul l-2006. Il-Kummissjoni għall-Iżvilupp Strateġiku hija mistennija tippubblika rapport ġdid kmieni fl-2007 li jippreżenta għażliet u modus operandi possibbli għal vot usa'. Iżda d-dibattitu pubbliku kompla. Politiċi bħall-ex-Segretarju Ewlieni Anson Chan, l-ex Segretarju għas-Sigurtà Regina Ip kif ukoll il-Kardinal Kattoliku ta' Ħong Kong Joseph Zen ingħaqdu fid-dibattitu pubbliku fuq l-iżviluppi politiċi billi insistew fuq id-dritt tal-vot universali – u bosta fosthom semmew l-elezzjonijiet ta' l-2012 għall-Kap Eżekuttiv bħala data ta' limitu. Il-partiti politiċi pro-demokratiċi, inkluż il-kamp pro-demokratiku fil-Kunsill Leġiżlattiv, issa qed jinsistu fuq vot universali sħiħ għall-elezzjonijiet diretti tal-Kap Eżekuttiv fl-2012. Matul l-2006, stħarriġ ta' l-opinjonijiet indipendenti kompla juri madwar 60% tal-poplu ta' Ħong Kong li jappoġġja u jinsisti fuq iktar progress lejn id-demokrazija u l-vot universali. Fil-31 ta' Marzu, il-Kumitat tad-Drittijiet tal-Bniedem tan-Nazzjonijiet Uniti ppubblika l-osservazzjonijiet finali tiegħu fuq it-tieni rapport tas-SAR ta' Ħong Kong fid-dawl tal-Konvenzjoni Internazzjonali tad-Drittijiet Ċivili u Politiċi (ICCPR). Huwa ddikkjara li għandhom jittieħdu l-miżuri kollha neċessarji biex il-Kunsill Leġiżlattiv ikun elett b'vot universali u ugwali u stieden lis-SAR ta' Ħong Kong biex jippreżenta fi żmien sena l-informazzjoni fuq is-segwitu mogħti għar-rakkomandazzjonijiet tal-Kumitat. L-Unjoni Ewropea tappoġġja d-demokrazija madwar id-dinja kollha bħala l-aħjar mezz kif jinħoloq gvern leġittimu, stabbli, responsabbli u trasparenti, li jipproteġi d-drittijiet u l-libertajiet u jiggarantixxi l-istat tad-dritt. L-UE tappoġġja progress bikri u sostanzjali lejn l-għan aħħari tad-dritt tal-vot universali f'Ħong Kong kif inhu stipulat fil-Liġi Bażika u skond ix-xewqat tal-poplu ta' Ħong Kong. Il-Kummissjoni kkummentat fit-tul dwar l-iżvilupp kostituzzjonali ta' Ħong Kong u l-interpretazzjonijiet mill-Kungress Nazzjonali tal-Poplu tal-Liġi Bażika tas-SAR f'rapporti annwali preċedenti – speċjalment dawk li jikkonċernaw l-2004 u l-2005. Kien hemm sinjali ta' l-interess tal-Gvern Ċiniż f'Beijing f'dan id-dibattitu, u b'riżultat ta' dan, pressjoni fuq il-Gvern tas-SAR. Il-mexxejja Ċiniżi talbu dibattitu kostruttiv sabiex jintlaħaq kunsens fuq l-iżvilupp demokratiku tas-SAR skond il-Liġi Bażika. Madankollu, il-Kummissjoni tirrikonoxxi li b'mod ġenerali l-prinċipju ta' "pajjiż wieħed, żewġ sistemi" ġie rrispettat u qed jaħdem sew għall-poplu ta' Ħong Kong. L-UE tappoġġja dan il-prinċipju u partikolarment ir-rispett tad-drittijiet tal-bniedem u l-libertajiet individwali garantiti fil-Liġi Bażika li għandhom jibbenefikaw minnhom iċ-ċittadini kollha tas-SAR ta' Ħong Kong. Huwa importanti li l-gvern tas-SAR ikompli jgawdi minn livell għoli ta' awtonomija f'kwistjonijiet ekonomiċi, kummerċjali, fiskali, finanzjarji u regolatorji, u li l-poplu ta' Ħong Kong jibbenefika minn sistema legali taħghom, minn stat tad-dritt indipendenti, minn drittijiet individwali għall-proprjetà, mil-libertà ta' l-espressjoni u mis-sistemi ta' l-ekonomija tas-suq. Żviluppi ekonomiċi, Kwistjonijiet Kummerċjali u Settorjali L-ekonomija ta' Ħong Kong kompliet tikber b'pass mgħaġġel matul l-ewwel tliet kwarti ta' l-2006: l-ekonomija taċ-Ċina offriet tkabbir b'pass sostnut għas-setturi tal-prodotti u s-servizzi; b'mod ġenerali l-infiq fl-investiment baqa' sostanzjali; is-suq tal-proprjetà baqa' stabbli; u s-suq tax-xogħol tjieb, bil-qgħad li niżel għal-iktar livell baxx f'ħames snin. Flimkien ma' domanda domestika qawwija, kien hemm sinjali ta' inflazzjoni fil-prezzijiet għall-konsumaturi. L-indikaturi ekonomiċi ta' Ħong Kong: Tkabbir tal-PGD | Rata ta' l-inflazzjoni | Rata tal-qgħad | Servizzi f'% tal-PGD | 2005 | 7.3% | 1% | 5.6% | 90.6% | 2006 (Q1-Q3) | 6.8% | 2.3% | 4.7% | N/A | Fost is-setturi ekonomiċi differenti, is-servizzi finanzjarji, in-negozju ta' l-importazzjoni u l-esportazzjoni u s-servizzi tat-trasport kienu l-elementi l-iktar dinamiċi ta' l-ekonomija fl-2006. Ħong Kong żamm il-pożizzjoni tiegħu bħala ċ-ċentru reġjonali għall-finanzi, il-kummerċ, il-loġistika u s-servizzi tat-trasport. Ħong Kong kellu wkoll suċċess kbir f'numru ta' inkjesti internazzjonali mmexxija minn istituzzjonijiet internazzjonali bħala pajjiż b'ambjent li jiffavorixxi n-negozju. Ir-riżultati b'saħħithom fis-settur finanzjarju, partikolarment il-borża, kienu r-riżultat ta' livelli enormi ta' likwidità fir-reġjun. L-attivitajiet tas-suq tal-kapital marbutin ma' l-impriżi taċ-Ċina ffjorixxew. Ħong Kong elenka b'suċċess fil-borża numru ta' impriżi Ċiniżi kbar fl-2006, inkluża l-akbar Offerta Pubblika Inizjali ta' ishma li qatt seħħet fid-dinja għall-Bank Industrijali u Kummerċjali taċ-Ċina. In-numru totali ta' fondi li nġabru matul is-sena laħaq rekord, u qiegħed lil Ħong Kong, f'termini ta' volum, fuq livell kompetittiv ma' Londra u New York. Bħala rifless tal-perspettivi tajbin tas-suq, l-indiċi Hang Seng u l-volum kummerċjali tal-borża ta' Ħong Kong laqħu livelli storiċi matul l-2006. Is-suq kapitali ta' Ħong Kong qed ikompli jkollu rwol prinċipali fil-finanzjament tar-riforma fl-impriżi Statali taċ-Ċina, l-espansjoni ta' l-impriżi privati, u l-programm massiv għall-iżvilupp ta' l-infrastruttura. Id-dispożizzjonijiet favorevoli tas-CEPA ppermettew aċċess eħfef għall-fornituri tas-servizzi bankarji u finanzjarji ta' Ħong Kong fiċ-Ċina. Fl-aħħar ta' l-2006, mill-ewwel dikjarazzjonijiet ta' politika ta' l-awtoritajiet taċ-Ċina ħareġ li ċ-Ċina hija preparata biex issaħħaħ iktar id-direzzjoni ta' Ħong Kong bħala ċentru finanzjarju internazzjonali għaċ-Ċina – billi, per eżempju, tinkludi lil Ħong Kong f'miżuri possibbli għall-estensjoni u l-liberalizzazzjoni tas-swieq għall-istrumenti finanzjarji tal-valuta Yuan Renminbi. L-interessi kummerċjali ta' Ħong Kong u taċ-Ċina, partikolarment il-Pearl River Delta, qed ikomplu jintisġu u jikkonverġu ma' xulxin. Ġew stabbiliti istituzzjonijiet uffiċjali biex jiffaċilitaw il-kooperazzjoni u l-iskambju tal-prodotti, is-servizzi u l-persuni bejn iż-żewġ ġurisdizzjonijiet, inklużi l-konklużjonijiet suċċessivi ta' Ftehim ta' Partenarjat Ekonomiku Msaħħaħ (CEPA), il-Ftehim Qafas ta' Kooperazzjoni Pan-Reġjonali tal-Pearl River Delta u l-Iskema ta' Ammissjoni ta' Kwalità ta' l-Immigranti. Filwaqt illi Ħong Kong għandu bżonn hinterland biex jappoġġja t-tkabbir kontinwu u l-iżvilupp ekonomiku, hija wkoll sfida għal Ħong Kong biex iżomm is-sura kosmopolitana liberali tiegħu u u l-prassi kummerċjali ta' suq ħieles filwaqt li ż-żewġ ekonomiji jintegraw iktar. Mil-lat fiskali, il-Gvern ta' Ħong Kong nieda eżerċizzju ta' konsultazzjoni fuq taxxa wiesgħa fuq il-prodotti u s-servizzi (GST) f'Lulju 2006, biex jipprova jwessa' l-bażi tat-taxxa limitata biex jiffaċilita d-dħul fiskali. Minħabba l-piż finanzjarju fit-tul ta' populazzjoni li qed tixjieħ malajr u l-volatilità tas-sorsi tad-dħul ewlieni preżenti , il-gvern ta' Ħong Kong ra l-bżonn li jintroduċi riformi fit-taxxa biex jiżgura bażi finanzjarja iktar sostenibbli. Iżda l-proposta għall-GST ma ntlaqgħetx tajjeb mill-partiti politiċi, in-negozji jew il-pubbliku in ġenerali. F'Diċembru, minħabba l-firxa u l-vivaċità ta' l-oppożizzjoni, il-gvern issospenda l-proposta tiegħu għall-GST. Ħong Kong hija waħda mill-ftit ekonomiji bi dħul għoli u żviluppati li m'għandhiex taxxa fuq il-valur miżjud fuq bażi wiesgħa. Il-kummerċ bilaterali u r-relazzjonijiet ekonomiċi bejn l-UE u Ħong Kong huma maturi u kkaratterizzati minn inċidenza limitata ħafna ta' ostakoli kummerċjali. L-awtoritajiet ta' Ħong Kong iżommu kuntatti frekwenti u regolari ma' l-assoċjazzjonijiet tan-negozju, kemm barranin u lokali, u jirreaġixxu għat-tħassib tagħhom. In-nuqqas kważi totali ta' problemi fuq il-livell mikro ġie enfasizzat mit-tfaħħir ġenerali tal-membri tal-WTO fir-rigward tas-sistema ta' politika kummerċjali ta' Ħong Kong matul l-Eżami tal-Politika Kummerċjali li seħħ f'Ġinevra fil-15 ta' Diċembru. Il-kummerċ bilaterali bejn l-UE u Ħong Kong irreġistra tkabbir qawwi fl-2006. L-UE saret it-tieni l-ikbar imsieħba kummerċjali ta' Ħong Kong fl-2006, wara ċ-Ċina. Il-punti tat-tkabbir prinċipali kienu l-magni ta' l-uffiċċju u t-tessuti. Negozju ta' l-UE ma' Ħong Kong | Sena | Importazzjonijiet ta' l-UE minn ĦK (€biljuni) | % bidla annwali | Esportazzjonijiet ta' l-UE lejn ĦK (€biljuni) | % bidla annwali | Eċċess kummerċjali ta' l-UE (€biljuni) | Total tal-kummerċ (€biljuni) | 2006 | 14.2 | 33.9 | 21.5 | 5.3 | 7.2 | 35.8 | Sors: Eurostat | Id-drittijiet tal-proprjetà intellettwali. Il-Kummissjoni Ewropea tapprezza l-isforzi sostenuti ta' Ħong Kong fil-protezzjoni tad-drittijiet tal-proprjetà intellettwali (IPR). Il-miżuri tal-gvern ta' Ħong Kong – it-tisħiħ tal-partenarjat ma' l-industrija, it-tqajjim tal-kuxjenza dwar l-importanza ta' l-IPR għall-pubbliku, l-introduzzjoni ta' leġiżlazzjoni ġdida u ż-żieda fl-isforzi ta' infurzar – wasslu għal titjib notevoli fil-protezzjoni ta' l-IPR. Madankollu, il-Kummissjoni tikkunsidra li l-problemi ta' l-IPR għadhom ma ġewx riżolti kompletament f'xi oqsma. Il-Kummissjoni għadha mħassba li Ħong Kong tkompli tħalli lill-kumpaniji jirreġistraw taħt ismijiet identiċi jew li jixbhu sew lil ditti magħrufa fl-UE, li mbagħad jiksru d-drittijiet tal-kumpaniji ta' l-UE bit-tħaddim tagħhom fiċ-Ċina. Il-Kummissjoni hija mħassba wkoll li l-proprjetarji tal-privattivi ta' prodotti farmaċewtiċi mhumiex protetti kif xieraq taħt is-sistema preżenti ta' reġistrazzjoni. Il-liġi tal-kompetizzjoni. Il-Kummissjoni Ewropea tilqa' l-kunsiderazzjoni tal-gvern tas-SAR ta' leġiżlazzjoni komprensiva ġdida dwar il-kompetizzjoni. Il-Kumitat ta' Rieżami tal-Politika tal-Kompetizzjoni kkonkluda fir-rapport tiegħu f'Ġunju li Ħong Kong għandu bżonn ta' liġi trans-settorjali fuq il-kompetizzjoni li tkopri tipi speċifiċi ta' mġiba antikompetittiva li għandha tkun infurzata minn Kummissjoni għall-Kompetizzjoni indipendenti. Il-Gvern ta' Ħong Kong nieda eżerċizzju ta' konsultazzjoni pubblika fuq dan li ser jintemm fi Frar 2007. Il-Kummissjoni qed tkompli ssegwi l-iżviluppi f'dan il-qasam b'interess kbir. L-Avjazzjoni Ċivili. Il-Kummissjoni pproponiet djalogu mal-gvern tas-SAR dwar il-bżonn li jiġu emendati l-ftehimiet bilaterali eżistenti dwar is-servizi ta' l-ajru bejn Ħong Kong u l-Istati Membri ta' l-UE sabiex dawn isiru konformi mal-liġi tal-Komunità. Il-Kummissjoni stiednet lill-Gvern tas-SAR biex, fl-interess reċiproku, bħala kwistjoni ta' prijorità, jerġa' jagħti ċ-ċertezza legali lil dawn il-ftehimiet. Għal dan il-għan, il-Kummissjoni pproponiet "ftehim orizzontali" bejn iż-żewġ naħat li għandu jipprovdi bażi legali soda għall-ftehimiet eżistenti kollha. Il-Kummissjoni ħadet nota tat-tħassib espress mill-Gvern tas-SAR u laqgħet il-ftehim tiegħu biex jibda djalogu mal-Kummissjoni. Taxxa fuq l-inbid. Il-Kummissjoni Ewropea kienet diżappuntata li l-Gvern ta' Ħong Kong ma naqqasx id-dazju għoli ħafna fuq l-inbid fis-sena baġitarja 2006-7, li nżamm għal 80%. Direttiva fuq it-taxxa tat-tfaddil ta' l-UE. Fl-2006, il-Kummissjoni dehret interessata li tibda taħditiet esploratorji mal-Gvern tas-SAR biex tippromwovi l-introduzzjoni ta' miżuri ekwivalenti għad-Direttiva fuq it-taxxa tat-tfaddil ta' l-UE. Skond il-politika fiskali affermata tagħha li tippromwovi kemm jista' jkun il-prinċipji ta' governanza tajba aċċettati fuq il-livell internazzjonali, il-Kummissjoni tipproponi li taħdem ma' Ħong Kong biex ittejjeb it-trasparenza u l-iskambju ta' l-informazzjoni, issaħħaħ il-miżuri ta' infurzar biex tevita l-evitar u l-evażjoni tat-taxxi, u partikolarment biex tippromwovi l-applikazzjoni ta' miżuri ekwivalenti għal dawk applikati fl-UE f'dak li għandu x'jaqsam mat-taxxa fuq id-dħul mit-tfaddil. Il-Kummissjoni tilqa' l-ftehim tal-Gvern tas-SAR għal djalogu esploratorju ta' ħidma fuq din il-kwistjoni. Ftehim ta' Partenarjat Ekonomiku Msaħħaħ (CEPA). L-ewwel ftehim dwar il-kummerċ ħieles bejn Ħong Kong u ċ-Ċina li kien iffirmat fl-2003 daħal fir-raba' fażi tiegħu. Is-Suppliment III (CEPA IV) ġie ffirmat fis-27 ta' Ġunju 2006. Iċ-Ċina u Ħong Kong komplew jikkooperaw biex itejbu l-aċċess għas-suq għaż-żewġ naħat u qablu fuq iktar miżuri ta' liberalizzazzjoni li jkopru kemm il-prodotti u s-servizzi, kif ukoll miżuri ta' faċilitazzjoni fil-qasam tal-protezzjoni tal-proprjetà intellettwali. Mill-1 ta' Jannar 2006, il-prodotti kollha li joriġinaw minn Ħong Kong (bl-eċċezzjoni ta' ċerti artikli projbiti) qegħdin igawdu minn trattament ħieles mit-tariffi fl-importazzjoni fiċ-Ċina jekk jissodisfaw ir-regoli ta' oriġini tas-CEPA. Total ta' 27 settur tas-servizzi ġew liberalizzati taħt is-CEPA mill-implimentazzjoni sħiħa tiegħu fl-2004. Il-ftehim dwar il-kummerċ ħieles jipprovdi aċċess għas-suq iktar rapidu u iktar wiesa' lill-fornituri tas-servizzi ta' Ħong Kong, waqt li ċerti setturi jibbenefikaw ukoll mit-trattament WTO plus, notevolment it-turiżmu, is-servizzi legali, is-servizzi awdjoviżivi, is-servizzi tat-trasport u s-servizzi tad-distribuzzjoni.Id-dispożizzjonijiet preferenzjali mogħtija lis-settur tas-servizzi kkonsolidaw iktar il-pożizzjoni ta' Ħong Kong bħala ċentru tas-servizzi. L-Ambjent . Il-prijorità li l-UE tagħti lill-problemi tat-tibdil fil-klima, tat-tniġġis ta' l-arja u ta' l-ilma u ta' tniġġis ieħor hija magħrufa sew. Il-Kummissjoni temmen li l-kooperazzjoni transkonfinali internazzjonali f'dan ir-rigward hija essenzjali u ta' benefiċċju globali. Il-Kummissjoni tilqa' l-proposti tal-Gvern ta' Ħong Kong għal miżuri ambjentali ġodda stipulati fid-diskors politiku tal-Kap Eżekuttiv f'Ottubru 2006 – partikolarment ir-referenza għal u l-applikazzjoni proposta ta' l-istandards u l-linji gwida ta' l-EURO. Il-Kummissjoni hija lesta li tikkoopera ma' Ħong Kong biex tassisti u tinkuraġġixxi l-implimentazzjoni ta' dawn il-miżuri u biex tesplora l-possibbiltà ta' kooperazzjoni trilaterali maċ-Ċina kif ikun xieraq. Relazzjonijiet UE-Ħong Kong Il-Kummissjoni adottat Komunikazzjoni intitolata "L-Unjoni Ewropea, Ħong Kong u l-Makaw: possibbiltajiet għal kooperazzjoni 2007-2013" fis-26 ta' Ottubru[1], li ġiet approvata mill-konklużjonijiet tal-Kunsill fit-12 ta' Diċembru. Il-Kummissjoni identifikat seba' setturi ewlenin biex il-kooperazzjoni timxi 'l quddiem: il-kummerċ u d-dwani; il-finanzi; ir-rabtiet bejn il-popli (inklużi r-rabtiet akkademiċi); it-trasport; l-ambjent; is-saħħa; u s-sigurtà ta' l-ikel. Hija pproponiet ukoll li għandu jkun hemm djalogu strutturat regolari bejn il-Kummissjoni u s-SAR ta' Ħong Kong fuq kwistjonijiet li jaqgħu taħt il-kompetenza tagħha. Fil-21 ta' Diċembru l-Kunsill adotta strument ta' finanzjament għall-kooperazzjoni mal-pajjiżi industrijalizzati u pajjiżi u territorji oħra bi dħul għoli, inkluż Ħong Kong. Il-Kummissjoni ser tiddiskuti u tiftiehem ma' Ħong Kong fuq l-elementi ta' programm ta' kooperazzjoni li għandu jibda lejn l-aħħar ta' l-2007. Il-President Barroso laqa' lill-Kap Eżekuttiv ta' Ħong Kong Donald Tsang fi Brussell fis-7 ta' Novembru. Iż-żewġ mexxejja qablu li "Ħong Kong u l-Unjoni Ewropea għandhom jiżviluppaw, iwessgħu u japprofondixxu l-kooperazzjoni f'oqsma ta' interess komuni". Huma qablu li jistabbilixxu djalogu strutturat biex iżommu kuntatti mill-qrib fil-livelli kollha u jiżguraw li r-relazzjonijiet jiżviluppaw b'mod pożittiv, waqt li jirrikonoxxu u jindirizzaw kwalunkwe sfida u opportunità malajr u b'mod effettiv. Fl-2006 kien hemm suċċessjoni ta' laqgħat ta' livell għoli u missjonijiet bejn il-Kummissjoni Ewropea u Ħong Kong li saħħew ir-relazzjonijiet. - Il-Kumitat ta' Riammissjoni KE-Ħong Kong iltaqa' f'Jannar f'Ħong Kong u rreveda l-implimentazzjoni tal-Ftehim ta' Riammissjoni KE-Ħong Kong. - Il-Kummissarju għas-Saħħa u l-Protezzjoni tal-Konsumatur Markos Kyprianou mexxa delegazzjoni kbira f'Ħong Kong għal diskussjonijiet dwar l-istat ta' tħejjija f'każ ta' pandemija possibbli u żar il-faċilitajiet tas-saħħa ta' Ħong Kong. - Id-Direttur Ġenerali għall-Affarijiet Ekonomiċi u Finanzjarji Klaus Regling, u membru tal-Bord Eżekuttiv tal-Bank Ċentrali Ewropew Jose Manuel Gonzalez-Paramo mexxew konferenza importanti f'Ħong Kong dwar l-"EURO: Lezzjonijiet għas-Swieq Finanzjarji Ewropej u Ażjatiċi" flimkien mas-Sur Joseph Yam, Kap Eżekuttiv ta' l-Awtorità Monetarja ta' Ħong Kong fi Frar. - Il-Kummissarju għas-Suq Intern Charlie McCreevy għamel żjara f'Mejju biex jiltaqa' mas-Segretarju għas-Servizzi Finanzjarji u l-Borża Frederik Ma, u ma' l-ogħla uffiċjali tal-Kummissjoni ta' Ħong Kong tat-Titoli u l- Futures , l-Awtorità Monetarja ta' Ħong Kong u l-Borża ta' Ħong Kong. - Il-Kummissarju għas-Soċjetà ta' l-Informazzjoni u l-Midja Viviane Reding għamlet żjara f'Diċembru biex tipparteċipa fil-Konferenza Internazzjonali Telecom World ta' l-Unjoni Internazzjonali tat-Telekomunikazzjonijiet f'Ħong Kong. L-Uffiċċju tal-Kummissjoni Ewropea f'Ħong Kong inħoloq fl-1993, u sittax-il Stat Membru ta' l-Unjoni Ewropa għandhom delegazzjonijiet diplomatiċi lokali full-time akkreditati lil, u li jiġġestixxu r-relazzjonijiet ma' Ħong Kong (dik tal-Portugall tinsab qrib fil-Makaw). Skond l-istatistiċi tal-gvern ta' Ħong Kong, minn Awissu 2006, kien hemm madwar 37,000 ċittadin ta' l-Unjoni Ewropea bir-residenza f'Ħong Kong. Id-diplomazija pubblika ta' l-UE ġiet imsaħħa f'Ħong Kong fl-2006. Matul is-sena, l-Uffiċċju tal-Kummissjoni Ewropea f'Ħong Kong mexxa programm attiv u mwessa' ta' informazzjoni u diplomazija pubblika, li kien jipproġetta fil-midja u s-soċjetà ta' Ħong Kong, il-valuri u l-politika ta' l-UE fl-oqsma ekonomiċi, regolatorji, soċjali, edukattivi u kulturali. Barra minn hekk, biex jiġu diskussi u esplorati dawn il-kwistjonijiet u biex eventwalment tiġi żviluppata u mwessa' kooperazzjoni futura bejn l-UE u Ħong Kong f'oqsma ta' interess reċiproku, ġew organizzati tmien seminars konsekuttivi f'Ħong Kong fl-2006 mill-Uffiċċju tal-Kummissjoni Ewropea f'Ħong Kong tal-Kummissjoni Ewropea li kienu jinvolvu aktar minn 200 rappreżentant minn setturi varji tas-soċjetà ta' Ħong Kong: l-edukazzjoni u r-riċerka, l-ambjent, is-saħħa, is-sigurtà ta' l-ikel u tal-prodotti, il-kummerċ, l-ekonomija u l-finanzi, il-Kmamar tal-Kummerċ Ewropej u l-komunità tan-negozju ta' l-UE bbażata f'Ħong Kong kif ukoll l-esportaturi lejn is-swieq ta' l-UE, kif ukoll seminars għall-Kapijiet ta' Missjoni u għall-Kummissarji tal-Kummerċ ta' l-Istati Membri ta' l-UE f'Ħong Kong. [1] "L-Unjoni Ewropea, Ħong Kong u l-Makaw: possibilitajiet għal kooperazzjoni fl-2007-2013". Komunikazzjoni mill-Kummissjoni lill-Kunsill u l-Parlament Ewropew. COM(2006)648 finali tas-26.10.2006.